Răsturnare de situație în cazul morții Raisei. Criminalul nu ar fi acționat singur. Declarațiile făcute de părinții fetiței
Raisa, fetiţa de 2 ani, din Dolj, găsită moartă lângă casă, a fost ucisă. Iar principalul suspect de crimă este chiar verişorul copilei, un adolescent de 15 ani.
Și el, și alte rude au fost audiate pentru a lămuri exact ce s-a întâmplat. Miercuri au ajuns din străinătate și părinții fetiței.
Tânărul a fost audiat şi marți, iar miercuri anchetatorii l-au ridicat din nou de acasă.
Procurorii comunică dificil cu el, pentru că se exprimă cu greutate. La audieri au fost chemaţi şi părinţii suspectului, dar şi fratele lui. De altfel, tatăl tânărului a fost cel care a găsit cadavrul fetiţei.
În ziua dispariţiei, fata ar fi mers la verişorul ei să mănânce.
Maria Ghelmegeanu, mama principalului suspect: "I-a dat fetei o bucățică de pâine la masă. El îmi zice ca nu a văzut, doar i-a dat pâinea și a lăsat-o în curte și s-ar fi dus înspre animale".
Doar că, potrivit unor surse din anchetă, în aproximativ o jumătate de oră, Raisa a fost omorâtă prin strangulare, după cum au stabilit medicii legişti.
Miercuri, părinţii ei s-au întors din străinătate. Oamenii cred că cel care a ucis-o pe fetiţă a avut complici care l-au ajutat să scape de cadavru.
Virgil Constantin și Cristina Stan, părinții Raisei: "Cineva a dat alarma cu tricoul fetei. Cred ca atunci a fost aruncată. A fost o pistă falsă cu tricoul fetiței. Noi credem că s-a pus tricoul ăla de cineva care a făcut fapta, ca să poată să strângă Poliția. Ca să poată să o arunce pe ea".
După rezultatele necropsiei, dosarul penal a devenit unul pentru omor.